Papersnake/gushiwen huggingface dataset:
家园即事十三首
郑清之（宋代）

早作南风午北风，暄凉翻手雨无踪。
田翁举似霖霪日，脚踏鸣车笑杀侬。
春日郊外
李若水（宋代）

谁家临水亚朱扉，楼外风闲柳线垂。
昨夜濛濛春雨小，杏花开到背阴枝。
浴日亭
谢举廉（宋代）

粕粕太阳精，浴以沧溟水。
光润无纤滓，畏爱从此始。
碣石卫城八景
李实（明代）

玄武三台景色鲜，犀牛望月吐青烟。永兴古寺钟声响，港口归帆渔火炫。

南灶云霞波万顷，茯洲浮地浪千层。石桥半渡传今古，耸秀桂林夜月圆。
寓言九首007
王安石（宋代）

钟鼓非乐本，本末犹相因。
仁声入人深，孟子言之醇。
如何贞观君，从古同隋陈。
风俗不粹美，惜哉世无臣。
自寿
段成己（金朝）

霏霏晴雪点吟须，飒飒秋风恋客裾。计拙每为妻子笑，病多还觉友朋疏。

行年如此事无几，破屋翛然家有馀。浊酒一杯吾自乐，人閒富贵不关渠。
戏徐观空
张汝勤（宋代）

学诗如学禅，所贵在观妙。
肺肝剧雕镂，乃自凿其窍。
冥心游象外，何物可供眺。
空山散云雾，仰避日初照。
旷观宇宙间，璀璨同晖曜。
但以此理参，而自诗料理。
持以问观空，无言但一笑。
此夕
钱惟演（宋代）

曲琼斜挂影沉沉，火齐屏风六曲深。
春瘦已宽连理带，夜长谁有辟寒金。
珠抛月浦空涵泪，琴怨兰堂漫寄心。
碧玉可能攀贵德，阮郎追骑更駸駸。
蓦山溪·凡躯四假
王哲（金朝）

凡躯四假，正堪论讨。有限是因缘，却何不、修行早早。尘劳不染，则显一家风，没牵萦，无素绊，於已除烦恼。稍能悟晓。财色难相找。养就本元神，这真理、真灵倚靠。昆仑山上，一点处逍遥，对红霞，成自在，鹤引携芝草。
句
鲍溶（唐代）

径草渐生长短绿，庭花欲绽浅深红。夜瑟弦惊绿流水，暖松花放碧香烟。

窗间夜学凝残烛，轩下朝吟向暖风。幽客携琴好归去，七丝闲和百泉声。

野寺访僧归带月，芳林携客醉眠花。
张彦度挽诗二首 其一
张纲（宋代）

京兆吾宗不乏人，煌煌朱绂照簪绅。棠阴讼简弦歌乐，莲幕才簪画诺新。

北海但知樽有酒，莱芜谁念甑生尘。哀笳忽送秋风急，忍看遗踪万古陈。
枕簟入林僻茶瓜留客迟十韵 其七
叶茵（宋代）

有酒斟酌之，欢然成諠哗。何必五侯鲭，李绿兮香瓜。
赠徐州族侄（以下十三首见《遗集》）
韩愈（唐代）

我年十八九，壮气起胸中。作书献云阙，辞家逐秋蓬。

岁时易迁次，身命多厄穷。一名虽云就，片禄不足充。

今者复何事，卑栖寄徐戎。萧条资用尽，濩落门巷空。

朝眠未能起，远怀方郁悰。击门者谁子，问言乃吾宗。

自云有奇术，探妙知天工。既往怅何及，将来喜还通。

期我语非佞，当为佐时雍。
云梦故城秋望
戎昱（唐代）

故国遗墟在，登临想旧游。一朝人事变，千载水空流。

梦渚鸿声晚，荆门树色秋。片云凝不散，遥挂望乡愁。
句 其五
徐俯（宋代）

字得苏黄妙，文薰班马香。
征妇词十首
刘克庄（宋代）

闻说三边地，今为百战场。
君书一二纸，妾泪万千行。
送蔡与循
王闿运（清代）

晓色初明白马嘶，北岩雨霁秋鸦啼。相逢十日正堪别，门前枯柳几人折。

西风吹水浮马蹄，东阡南陌无端倪。樵人自问下山路，归客今过青岭西。

五年相识干戈后，往往空村共杯酒。近闻下诏徵贤良，与子才名在人口。

田舍老翁莫论事，洛阳狂生长太息。拂衣徒步且归来，看剑纵横泪沾臆。

城头画角萧疏鸣，舍傍秋草昼夜生。驱车莫作远游赋，悲歌聊拟少年行。

昨夜微霜入罗幕，美人独梦锦衾薄。陵上桂枝风下零，月里松子衣前落。

仙女山中红树深，相思咫尺碧山阴。斜阳寂寂石林气，云冷烟空何处寻。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵 其九
宗臣（明代）

美人隔江干，咫尺不相见。终日望秋鸿，忽已来春燕。
秋兴
陆游（宋代）

扶衰又见素秋过，未死其如造物何？破屋颓垣那敢议，浊醪麤饭已为多。
佩刀但可偿黄犊，作字安能博白鹅？龟紫拜恩如梦寐，残年其实一渔蓑。
双源六题 其四 濯缨堂
黄裳（宋代）

濯缨之水山幽幽，本来似鉴无庸流。到此令人肝胆醒，涤除万累开襟灵。

一源莫误登临目，纷纷世上红尘足。
游城南十六首。题韦氏庄
韩愈（唐代）

昔者谁能比，今来事不同。寂寥青草曲，散漫白榆风。

架倒藤全落，篱崩竹半空。宁须惆怅立，翻覆本无穷。
暮归
马蕃（清代）

山云沈晚照，半醉别田家。度岭逢微雨，沿溪落野花。

鸟声林际噪，烟影屋边斜。渐有丰年望，新秧处处蛙。
上故相留公 其二
汪梦斗（宋代）

明伦一疏笔如椽，痛扫凶邪四海传。故使北人骑屋望，时闻南面独班宣。

虽言上眷尤浓甚，只著前衔固怆然。旧日恩堂炊已熟，夕阳败柳奈号蝉。
杂曲歌辞 其三 杨柳枝
刘禹锡（唐代）

凤阙轻遮翡翠帷，龙墀遥望曲尘丝。御沟春水柳晖映，狂杀长安年少儿。
村景四首
陈著（宋代）

雪霁山屏可画，风高雁字难书。
访梅桥断呼渡，芟麦天寒倚锄。
中秋风雨夜深见淡月起酌一杯
舒岳祥（宋代）

风卷浮云去复来，月明惨澹半帘开。
人生乐事不可料，万壑千岩共一杯。
赠邹公履
叶之芳（明代）

邹生天下士，落拓竟佯狂。击剑有奇术，赋诗多乐方。

输钱九边上，结客五陵旁。欲杀亦何意，休令萧艾伤。
秋怀
卫宗武（宋代）

屋隅一握地，岁久寝芜秽。
兹晨命仆夫，疏剔净无翳。
洞目增秋命，弥襟挹凉气。
春葩已辞荣，柯叶犹蔽芾。
晚芳粲黄金，新篁间幽桂。
欲幻小池亭，西风几凄厉。
只今欠一死，肯作百年计。
折红梅·忆笙歌筵上
佚名（宋代）

忆笙歌筵上，匆匆见了，□□相别。红炉暖、画帘绣阁，曾共鬓边斜插。南枝向暖，北槛里、春风犹怯。也应别後，不减芳菲，念咫尺阑干，甚时重折。清风间发，如天与浓香，粉匀檀颊。纱窗影、故人凝处，冷落暮天残雪。一轩明月。怅望花争清切。便教尽放，都不思量，也须有，蓦然上心时节。
余杭倦游
王令（宋代）

醉倚秋风笑自攻，偶来还去竟何踪。
已夫凤鸟今不至，行矣鱣鲸非所容。
且把心胸同伏虎，谁知头角是真龙。
归乎伊亩殊难得，死尔西山尚有从。
文杏馆
王维（唐代）

文杏裁为梁，香茅结为宇。
不知栋里云，去作人间雨。
久雨颇为农患诗以祷之
张印（清代）

盗贼虽已远，有田无人耕。夫子久官此，四顾难为情。

散赀给牛耔，俾各遂所生。流亡渐以集，秧稻亦纵横。

丰登会有日，《击壤》歌承平。奈何天隐痗，一雨不肯晴。

三农果何辜，今秋又无成。我家劣得饱，念彼泪如倾。

作诗祷上帝，庶几鉴吾诚。
霍彦明通判挽词二首 其二
孙觌（宋代）

契阔艰虞地，匆匆喜一逢。俄惊门上莠，已化柙中龙。

手板归囊褚，腰章掩窆封。空馀故人泪，洒向九泉重。
桐江舟中
刘侃（明代）

滩到桐庐尽，江流自此平。远烟团小屋，斜照起秋声。

浪细千鳞见，风和一棹轻。计程余两驿，遥盼虎林城。
宿叶民若山楼
释今沼（明代）

筑阁悬崖际，茶田静隔椽。羡君当此日，随分结林泉。

种树叶还落，逢秋月屡圆。唯应与朋侣，清夜听流眠。
题信上人春兰秋蕙二首 其二
揭傒斯（元代）

幽丛不盈尺，空谷为谁芳？一径寒云色，满林秋露香。
春夜喜雪，有怀王二十二
白居易（唐代）

夜雪有佳趣，幽人出书帷。微寒生枕席，轻素对阶墀。

坐罢楚弦曲，起吟班扇诗。明宜灭烛后，净爱褰帘时。

窗引曙色早，庭销春气迟。山阴应有兴，不卧待徽之。
寿安西渡奉别郑相公
孟郊（唐代）

洛河向西道，石波横磷磷。清风送君子，车远无还尘。

春别亦萧索，况兹冰霜晨。零落景易入，郁抑抱难申。

百宵华灯宴，一旦星散人。岁去弦吐箭，忧来蚕抽纶。

绵绵无穷事，各各驰绕身。徘徊黄缥缈，倏忽春霜宾。

相为物表物，永谢区中姻。日嗟来教士，仰望无由亲。

东都清风减，君子西归朝。独抱岁晏恨，泗吟不成谣。

贵游意多味，贱别情易消。回雁忆前叫，浪凫念后漂。

悠悠孤飞景，耸耸衔霜条。昧趣多滞涩，懒朋寡新僚。

病深理方悟，悔至心自烧。寂静道何在，忧勤学空饶。

乃知减闻见，始遂情逍遥。文字徒营织，声华谅疑骄。

顾惭耕稼士，朴略气韵调。善士有馀食，佳畦冬生苗。

养人在养身，此旨清如韶。愿贡高古言，敢望锡类招。
为晋宁诸子说春秋口占自笑四首 其三
王夫之（明代）

南岳经声苦，东林眉宇嚬。似他添强笑，犹恐隔邻嗔。
柳枝词十三首 其十一
司马光（宋代）

五柳先生门乍开，宅边植杖久徘徊。陌头遥认颜光禄，诘旦先乘瘦马来。
上曾子固龙图书
张耒（宋代）

某尝以谓君子之文章，不浮于其德，其刚柔缓急之气，繁简舒其之节，一出乎其诚，不隐其所已至，不强其所不知，譬之楚人之必为楚声，秦人之必衣秦服也。惟其言不浮乎其心，故因其言而求之，则潜德道志，不可隐伏。盖古之人不知言则无以知人，而世之惑者，徒知夫言与德二者不可以相通，或信其言而疑其行。呜呼！是徒知其一，而不知夫君子之文章，固出于其德，与夫无其德而有其言者异位也。某之初为文，最喜读左氏、《离骚》之书。丘明之文美矣，然其行事不见于后，不可得而考。屈平之仁，不忍私其身，其气道，其趣高，故其言反覆曲折，初疑于繁，左顾右挽，中疑其迂，然至诚恻怛于其心，故其言周密而不厌。考乎其终，而知其仁也愤而非怼也，异而自洁而非私也，彷徨悲嗟，卒无存省之者，故剖志决虑以无自显，此屈原之忠也。故其文如明珠美玉，丽而可悦也；如秋风夜露，凄忽而感恻也；如神仙烟云，高远而不可挹也。惟其言以考其事，其有不合者乎？

自三代以来，最喜读太史公、韩退之之文。司马迁奇迈慷慨，自其少时，周游天下，交结豪杰。其学长于讨论寻绎前世之迹，负气敢言，以蹈于祸。故其文章疏荡明白，简朴而驰骋。惟其平生之志有所郁于中，故其余章末句，时有感激而不泄者。韩愈之文如先王之衣冠，郊庙之江鼎俎，至其放逸超卓，不可收揽，则极言语之怀巧，有不足以过之者。嗟乎！退之之于唐，盖不试遇矣。然其犯人主，忤权臣，临义而忘难，刚毅而信实，而其学又能独出于道德灭裂之后，纂孔孟之余绪以自立其说，则愈之文章虽欲不如是，盖不可得也。

自唐以来，更五代之纷纭。宋兴，锄叛而讨亡。及仁宗之朝，天下大定，兵戈不试，休养生息，日趋于富盛之域。士大夫之游于其时者，谈笑佚乐，无复向者幽忧不平之气，天下之文章稍稍兴起。而庐陵欧阳公始为古文，近揆两汉，远追三代，而出于孟轲、韩愈之间，以立一家之言，积习而益高，淬濯而益新。而后四方学者，始耻其旧而惟古之求。而欧阳公于是时，实持其权以开引天下豪杰，而世之号能文章者，其出欧阳之门者居十九焉。而执事实为之冠，其文章论议与之上下。闻之先达，以谓公之文其兴虽后于欧公，屹然欧公之所畏，忘其后来而论及者也。某自初读书，即知读执事之文，既思而思之，广求远访，以日揽其变，呜呼！如公者真极天下之文者欤！
简单周二子
胡寅（宋代）

音尘疎阔思悠哉，有底匆匆不我来。
阵合鹳鹅须敌手，诗成珠玉要奇才。
新荷雨定如兰馥，曲沼风閒作镜开。
况是凉蟾方半璧，清光应欲照金罍。
赠微上人
刘长卿（唐代）

禅门来往翠微间，万里千峰在剡山。

何时共到天台里，身与浮云处处闲。
次韵贺子忱春事
王之望（宋代）

老境流年速，春风几日晴。
清尊花下怯，白发镜中明。
蝴蝶迷幽梦，仓庚愧好声。
良辰一尊酒，钟鼎可忘情。
送杨诚斋赴江东漕
彭龟年（宋代）

爱公喜公去，爱国喜公住。
公去不可留，一节江东路。
停不与公别，琐琐不足疏。
金陵古都会，形势天所付。
江淮有前蔽，荆楚无后顾。
矫首对山河，亦足发外惧。
钱唐六十年，帖帖泰山措。
繁华视旧都，无复郇瑕虑。
郇瑕仅忧贫，虽贫犹未斁。
安得小范老，前席借一箸。
重画汴洛谋，起此宴安痼。
金粟互输送，甲兵更守戍。
去年徜习惯，缓急乃暇豫。
耳闻不如见，公见况超悟。
愿公细平章，公期一言寤。
从此日暮云，不外锦囊句。
黎明府见示令叔显谟开国墓志求诗为赋三首 其三
戴复古（宋代）

寄家苕霅上，万里故乡愁。未入金门奏，还为玉局游。

孤忠徒耿耿，一病竟休休。为国惜人物，凄然老泪流。
宿房公湖偶成
赵抃（宋代）

广汉园池蜀自无，却思房相未如吾。浙东归去君恩重，乞得蓬莱与鉴湖。
逸贤峒
胡铨（宋代）

好竹平生志颇坚，谁知岛上有淇园。
溪边六逸李太白，林下七贤杨巨源。
空翠有时穿荦确，圆机终日转潺湲。
从来到处安心地，肯认家山作本源。
寄江东李判官
皇甫冉（唐代）

远怀不可道，历稔倦离忧。洛下闻新雁，江南想暮秋。

澄清佐八使，纲纪案诸侯。地识吴平久，才当晋用求。

时贤几殂谢，摛藻继风流。更有西陵作，还成北固游。

归途限尺牍，王事在扁舟。山色临湖尽，猿声入梦愁。
闻钟有感次荣子仁韵 其一 
凌云翰（元代）

曾将锦瑟思华年，追忆当年重惘然。五夜钟声来石枕，半生心事在韦编。

高楼明月狂呼酒，古道西风快著鞭。赖有故人能过我，檐花细雨话灯前。
柳子厚墓志铭
韩愈（唐代）

子厚，讳宗元。七世祖庆，为拓跋魏侍中，封济阴公。曾伯祖奭，为唐宰相，与褚遂良、韩瑗俱得罪武后，死高宗朝。皇考讳镇，以事母弃太常博士，求为县令江南。其后以不能媚权贵，失御史。权贵人死，乃复拜侍御史。号为刚直，所与游皆当世名人。

子厚少精敏，无不通达。逮其父时，虽少年，已自成人，能取进士第，崭然见头角。众谓柳氏有子矣。其后以博学宏词，授集贤殿正字，蓝田尉。俊杰廉悍，议论证据今古，出入经史百子，踔厉风发，率常屈其座人。名声大振，一时皆慕与之交。诸公要人，争欲令出我门下，交口荐誉之。

贞元十九年，由蓝田尉拜监察御史。顺宗即位，拜礼部员外郎。遇用事者得罪，例出为刺史。未至，又例贬永州司马。居闲，益自刻苦，务记览，为词章，泛滥停蓄，为深博无涯涘。而自肆于山水间。

元和中，尝例召至京师；又偕出为刺史，而子厚得柳州。既至，叹曰：“是岂不足为政邪？”因其土俗，为设教禁，州人顺赖。其俗以男女质钱，约不时赎，子本相侔，则没为奴婢。子厚与设方计，悉令赎归。其尤贫力不能者，令书其佣，足相当，则使归其质。观察使下其法于他州，比一岁，免而归者且千人。衡湘以南为进士者，皆以子厚为师，其经承子厚口讲指画为文词者，悉有法度可观。

其召至京师而复为刺史也，中山刘梦得禹锡亦在遣中，当诣播州。子厚泣曰：“播州非人所居，而梦得亲在堂，吾不忍梦得之穷，无辞以白其大人；且万无母子俱往理。”请于朝，将拜疏，愿以柳易播，虽重得罪，死不恨。遇有以梦得事白上者，梦得于是改刺连州。呜呼！士穷乃见节义。今夫平居里巷相慕悦，酒食游戏相征逐，诩诩强笑语以相取下，握手出肺肝相示，指天日涕泣，誓生死不相背负，真若可信；一旦临小利害，仅如毛发比，反眼若不相识。落陷穽，不一引手救，反挤之，又下石焉者，皆是也。此宜禽兽夷狄所不忍为，而其人自视以为得计。闻子厚之风，亦可以少愧矣。

子厚前时少年，勇于为人，不自贵重顾籍，谓功业可立就，故坐废退。既退，又无相知有气力得位者推挽，故卒死于穷裔。材不为世用，道不行于时也。使子厚在台省时，自持其身，已能如司马刺史时，亦自不斥；斥时，有人力能举之，且必复用不穷。然子厚斥不久，穷不极，虽有出于人，其文学辞章，必不能自力，以致必传于后如今，无疑也。虽使子厚得所愿，为将相于一时，以彼易此，孰得孰失，必有能辨之者。

子厚以元和十四年十一月八日卒，年四十七。以十五年七月十日，归葬万年先人墓侧。子厚有子男二人：长曰周六，始四岁；季曰周七，子厚卒乃生。女子二人，皆幼。其得归葬也，费皆出观察使河东裴君行立。行立有节概，重然诺，与子厚结交，子厚亦为之尽，竟赖其力。葬子厚于万年之墓者，舅弟卢遵。遵，涿人，性谨慎，学问不厌。自子厚之斥，遵从而家焉，逮其死不去。既往葬子厚，又将经纪其家，庶几有始终者。

铭曰：“是惟子厚之室，既固既安，以利其嗣人。”
国清寺
陈尧佐（宋代）

南越第一寺，偶来心地真。
却嫌桥下水，流去入红尘。
出居庸关
汪元量（宋代）

平生爱读书，反被读书误。
今辰出长城，未知死何处。
下马古战场，荆榛莽回互。
群狐正從横，野枭号古树。
黑云满天飞，白日翳复吐。
移时风扬沙，人马俱失路。
踌躇默吞声，聊歌远游赋。
天开图画亭
吴机（宋代）

天造地设非一端，诸公试为倚阑干。
四时不改江山秀，万象无穷宇宙宽。
古往今来还复旧，风清月白不胜寒。
长淮幸遇丰登岁，得与斯民奠枕安。
雪后孤山
吴惟信（宋代）

断碑孤冢树苍苍，鹤自飞归道士房。春在梅花寻不见，满山残雪只闻香。
戏酬高员外鲫鱼
梅尧臣（宋代）

天池鲫鱼长一尺，鳞光鬣动杨枝磔。
西城隐吏江东客，昼日驰来夺炎赫。
冷气射屋汗收额，便教斫脍倾大白。
我所共乐仲与伯，羡君赴约笑哑哑。
持扇已见飞鸾翮，欲往从之云雾隔。
酬许察院
曹勋（宋代）

十载天涯客路身，不知何处是通津。
华颠久已从公道，青眼遥思有故人。
壮节未随尘土变，穷愁专与岁时新。
邹枚正此游梁倦，引手毋令浪苦辛。
题故李宾客庐山草堂
许彬（唐代）

难穷林下趣，坐使致君恩。术业行当代，封章动谏垣。

已明邪佞迹，几雪薜萝冤。报主深知此，忧民讵可论。

名将山共古，迹与道俱存。为谢重来者，何人更及门。
题庶子张鹏翀所进日长山静便面即用其韵 其四
弘历（清代）

似有岚烟萦澹澹，如闻溪溜响摐摐。桃源不是人间世，策杖村翁眉宇厖。
和翠蛟
罗相（宋代）

深渊蟠屈久潜幽，化作狂澜石涧浮。
亭宇翚飞闲日月，风云蹭蹬老春秋。
天机尽放源难测，地轴阴收迹莫搜。
多谢坡仙特拈出，当年得得动宸游。
偈颂一百五十首
释心月（宋代）

久晴不雨则旱，旱固可忧。
久雨不晴则涝，涝亦可忧。
不旱不涝，尤为可忧。
不曾下得春时种，空向田头望有秋。
前日奉和仲灵禅老春雨诗复辱见答走笔依元韵
强至（宋代）

千年支许事如新，欲作前游漫历旬。
雨带黑云障俗客，猨呼飞历伴幽人。
从容剧论知何日，感激佳篇慰此辰。
四海声光非凿齿，道安名重若为亲。
江楼早秋
白居易（唐代）

南国虽多热，秋来亦不迟。湖光朝霁后，竹气晚凉时。

楼阁宜佳客，江山入好诗。清风水蘋叶，白露木兰枝。

欲作云泉计，须营伏腊资。匡庐一步地，官满更何之。
赠僧彦
贺铸（宋代）

昔年杖舄几相从，同遇弥天汉上翁。
早恨扬舲南浦别，俄惊扫地北山空。
壮心脱落浮云外，病骨枝梧梦境中。
赖有西岩旧桃李，异时应许共春风。
偈颂一百四十一首 其六十三
释师范（宋代）

乳峰今日开炉，大会挑灰拨火。大家衲被幪头，只么团圞打座。

大求诸圣，大重己灵。从他门外区区，世路扰扰红尘。

夏了秋，秋了冬，冬了春，思量也是慕西秦。
怀友
陶孚尹（清代）

又见灵光劫后存，金陀遗事共谁论。年时记得同游处，衰柳西风白下门。
江南弄
李贺（唐代）

江中绿雾起凉波，天上叠巘红嵯峨。
水风浦云生老竹，渚暝蒲帆如一幅。
鲈鱼千头酒百斛，酒中倒卧南山绿。
吴歈越吟未终曲，江上团团贴寒玉。
春日行
鲍照（南北朝）

献岁发，吾将行。
春山茂，春日明。
园中鸟，多嘉声。
梅始发，柳始青。
园舟舻，齐棹惊。
奏《采菱》，歌《鹿鸣》。
风微起，波微生。
弦亦发，酒亦倾。
入莲池，折桂枝。
芳袖动，芬叶披。
两相思，两不知。
秀野刘丈寄示南昌诸诗和此两篇 其一
朱熹（宋代）

滕王阁下水初生，闻道登临复快晴。帝子讵知陈迹在，长江肯趁曲池平。

山楹雨罢珠帘捲，檐铎风惊玉佩鸣。满眼悲凉今古恨，人生辛苦竟何成。
江陵语
不详（唐代）

琵琶多于饭甑，措大多于鲫鱼。
辛亥年戍边有感
戚继光（明代）

结束远从征，辞家已百程。欲疲东海骑，渐老朔方兵。

井邑财应竭，藩篱势未成。每经霜露候，报国眼常明。
有怀长沙知识呈钦夫兄弟 其一
张孝祥（宋代）

顺宁去覆郎官锦，府谷仍监太府钱。唯有吾宗老兄弟，闭门依旧绝韦编。
寒食后数日方持斋诵经而东园游人甚盛因而赋
张耒（宋代）

芳物忽过半，寒食已阑珊。
园静鸣鸟下，花稀新叶繁。
焚香翻贝叶，谢客掩柴关。
止酒方清坐，畦蔬助晚餐。
庚戌元旦
安兴孝（清代）

曙色初分日影迟，衣冠独效古人仪。聊将柏子编新户，闲看梅花发旧枝。

扫去寒威凭榾柮，送来春意是酴醾。山中无事开时意，但觉和风自解颐。
次韵王待制游东坡留题十一绝
喻良能（宋代）

先生仙去几经年，赤壁依然浪接天。
去棹来舟相指示，曾游元佑玉堂贤。
十二月二十六夜听雨
陆游（宋代）

新春尚七日，小雨暗江城。
茆檐夜点滴，已作春雨声。
轻黄上柳枝，嬾绿抽菊萌；造物本何心，谁主此发生？颇疑重云外，斗杓已东倾。
老至不可却，一尊忘浊清。
菩萨蛮
黄机（宋代）

相思绕遍天涯路。相思不识行人处。多病怕逢春。那堪春正深。

日高梳洗懒。鸾镜香尘掩。双鬓绿蓬松。一帘花信风。
用签判丈送徐大雅之韵呈签判丈兼简子畅兄
赵蕃（宋代）

年高端已辈吾翁，况倚通家夙好同。
长夏江村能数过，论文尊酒未忧穷。
分趋幕府如工部，耻入帝城因子公。
闻道郎君亦轻禄，故知难进是家风。
兵前鼓
周霆震（元代）

朝衙操挝出近午，暮归断续卒三伍。鼓声祇以迎送神，漫把旗旄揭飞虎。

锋交昨者没旗头，今晨队长血髑髅。贵人按辔不为动，但讶日食无珍羞。

戎徒抵掌群嘲戏，志士拊膺殊夺气。朝朝暮暮鼓鼕鼕，蚁聚膻腥了无愧。

张侯援枹华三周，祢衡正色披岑牟。世间壮士古未有，此声慷慨曾闻不。
秘书省冬夜宿直寄怀李德素
黄庭坚（宋代）

曲肱惊梦寒，皎皎入牖下。
出门问何祥，岑寂省中夜。
姮娥携青女，一笑粲万瓦。
怀我金玉人，幽独秉大雅。
古来绝朱弦，盖为知音者。
同床有不察，而况子在野。
独立占少微，长怀何由写。
寄题洋川与可学士公园十七首 其八 溪光亭
吕陶（宋代）

风来绿衣摇，雨罢青烟罩。隐隐夕阳间，渔人理归棹。
潇湘游
刘言史（唐代）

夷女采山蕉，缉纱浸江水。野花满髻妆色新，

闲歌欸乃深峡里。欸乃知从何处生，当时泣舜肠断声。

翠华寂寞婵娟没，野筱空馀红泪情。青烟冥冥覆杉桂，

崖壁凌天风雨细。昔人幽恨此地遗，绿芳红艳含怨姿。

清猿未尽鼯鼠切，泪水流到湘妃祠。北人莫作潇湘游，

九疑云入苍梧愁。
梅
郑刚中（宋代）

默坐观书久不言，为梅驱我到诗边。
月明孤影瘦如画，晓起数枝清欲仙。
和丹岩入屋韵
卫宗武（宋代）

得庐莫恨太婆娑，缭以芳蘅葺以荷。
徙舍借车家具少，架书充栋手编多。
且甘穷巷饮瓢乐，须有文朋载酒过。
他日不妨更爽垲，诗人宁逊庾并罗。
我欲往沧海
王安石（宋代）

我欲往沧海，客来自河源。
手探囊中胶，救此千载浑。
我语客徒尔，当还治昆仑。
叹息谢不能，相看涕翻盆。
客止我且往，濯发扶桑根。
春风吹我舟，万里空目存。
感怀寄杨公济
强至（宋代）

身世飘飖水上萍，时情暗淡草边萤。
百年日月空忧喜，一笑乾边任醉醒。
此外浮沈俱委命，相逢汝我即忘形。
寻山各有襄阳马，莫遣题诗笔暂停。
牛角歌
陈辅（宋代）

牛角歌，牛角歌，日暮寒云满碧陂。骑牛下山归曲阿，湖烟湿我蓑。

牛角歌，牛角歌，浩浩者水鱼弗过。夷吾向说不我和，呜呼夷吾奈若何。
【越调】寨儿令_汉子陵，晋
鲜于必仁（元代）

汉子陵，晋渊明，二人到今香汗青。钓叟谁称？农父谁名？去就一般轻。五
柳庄月朗风清，七里滩浪稳潮平。折腰时心已愧，伸脚处梦先惊。听，千万古圣
贤评。
程百泉和京江卢估之对菊四首寄示依和
徐寅吉（清代）

西风帘捲动秋思，香冷惟宜酒一卮。为向丛中寻寿客，因于岭上忆前诗。

小春景色君能爱，老圃繁华我亦知。独惜卢鸿谋面未，远书欲达恐羁迟。
早发
刘溱（清代）

瘦马踏残月，模糊认驿程。路长愁日短，风重觉裘轻。

旅况寒尤苦，名心老渐平。疏帘横树杪，知有酒人行。
次韵程丞相重九日示席客
郑獬（宋代）

湖光飞出洞庭秋，拍手齐看山公游。
黑云抱日离东海，苍霞穿公红光浮。
我公重惜此佳节，携宾留燕停鸣驺。
城角直穿一气外，碧鳞缥缈飞高楼。
晚花纤丽金靥闹，平莎蒙密绿发稠。
手把玻璃笑当坐，飘然逸气凌云遒。
须臾大卷出新作，铁网包住鲸与虬。
四座传观赏佳句，丝管不发清歌留。
茱萸著酒紫香透，芙蓉插髻双眉修。
后堂新压菊花酿，倾在玉盆凝不流。
美人再拜劝公饮，一饮可忘今古愁。
谁谓长戈可驻景，谁谓萱草能忘忧。
斯言寥阔不可考，乐事须向尊前求。
霓裳法曲古来绝，小槽琵琶天下尤。
只此醉乡有佳境，此境不与人间侔。
游翠玄幽玩二首 其一
罗伦（明代）

紫薇开洞天，拚此玄黄擘。天人好珍奇，玉府宝藏塞。

君居南山南，我居北山北。尔汝两忘形，相看非物色。
唐康功挽诗二首
赵鼎臣（宋代）

命也人难料，天乎子可怜。愁看一片玉，埋向九重泉。

已觉荆枝悴，空馀綵服鲜。老亲今八十，行路亦悽然。
扇子诗
李石（宋代）

行脚归来马簸箕，重龙山上有驹儿。
锹锄底下无人问，要见江湖船子师。
溪斋春日
宋庠（宋代）

问君何事拙谋身，竹坞溪斋养钝人。
白鹭仪形閒照水，野莺言语乱嘲春。
半生已悔婴朝绂，万境方将付客尘。
自笑经旬无宴具，对花孤坐嚥琼津。
何如吟
邵雍（宋代）

立身须作真男子，临事无为浅丈夫。
料得人生皆素定，空多计较竟何如。
梦觉闻香
方回（元代）

湖海余生在，桑榆暮景闲。
只堪娱老圃，焉用访名山。
邻屋晓舂急，客床乡梦还。
江天啼鴃处，残月几回弯。
送客游江南
韩翃（唐代）

南使孤帆远，东风任意吹。楚云殊不断，江鸟暂相随。

月净鸳鸯水，春生豆蔻枝。赏称佳丽地，君去莫应知。
永乐沽酒
方回（元代）

大寒岂可无杯酒，欲致多多恨未能。
楮币破悭捐一券，瓦壶绝少约三升。
村沽太薄全如水，冻面微温尚带冰。
爨仆篙工莫相讶，向来曾有肉如陵。
羑里庙
洪皓（宋代）

羑河依旧羑城空，十亩颓基象四墉。
重易待更三圣备，诸侯那四七年从。
斯文未丧今犹在，遗像虽存祭不供。
尚有神灵以济旱，往来拜谒日憧憧。
答王晦之见寄
黄庭坚（宋代）

临西风，动商歌。
故人别来少书信，为问故人今若何。
白云蒙蒙信少室，明月耿耿照秋河。
可怜此月几回缺，空城每见伤离别。
邸筒朝解得君诗，读罢凉飈夺炎热。
嗟乎晦之遣词，长於猛健，故意淡而孤绝。
有如怒流云山三峡泉，乱下龙山千里雪。
大宛天马嘶青刍，神俊照人绝世无。
自言欲解羇衔去，不能帖耳驾盐车。
朝登商山采三秀，暮上缑岭追双凫。
纷纷黄口争粟粒，君用此策固未疏。
但恐高才必为一世用，虽有潺湲不得钓，空旷不得锄。
西风酌酒遥劝君，好去齐飞鸾凤群。
穷山远水乃是我辈事，荷锄把钓听子入青云。
次韵毛君病中菊未开
苏辙（宋代）

病肺秋深雾雨伤，旧缯故絮喜清凉。
菊花金粟未曾吐，桂酒鹅儿空自黄。
草木亦知年有闰，风霜渐近月方阳。
〈十月为阳月。
〉得诗闻道维摩病，欲到毗耶言已忘。
寄衣曲
许棐（宋代）

芦花风紧雁飞飞，便寄边衣也是迟。妾把剪刀犹觉冷，况君披甲枕戈时。

愿君百战图勋业，馘项歼嬴频献捷。博取貂蝉金印归，无负君王无负妾。
莞尔堂和柳枢密韵
向滈（宋代）

平生麋鹿性，从仕菲所娱。
要非所腰具，悠然慕潜夫。
赋归恨不蚤，空悲岁云徂。
世情固险薄，官路徒惊呼。
君看得失际，岂问戚与疏。
论心未必尔，反眼何所无。
嗟我与世忤，正坐所见殊。
强颜恋五斗，我岂不足与。
湖南有良田，亦有宅一区。
会当指衣去，俯仰聊自如。
谁能揖上官，迫促畏简书。
遂令湖海上，坐觉豪气除。
君言浪见许，众口方骂予。
不学望尘辈，甘心履危途。
所得俱可耻，山岩等豪铢。
古人惟事道，吾行端不迂。
寄吴致一
朱松（宋代）

相逢一笑两忘怀，梦绕亲庭首重回。世事难磨三尺喙，离愁都付一分杯。

秋生林薄岁时晚，水落江湖鸿雁来。剩作新诗频寄我，天涯时对两眉开。
春晴暄甚游西市施家园
陆游（宋代）

税驾名园半日留，游丝飞蝶晚悠悠。
骤暄不为海棠计，长昼只添鹦鹉愁。
老去自惊诗酒减，客中偏觉岁时遒。
东风好为吹归梦，著我松江弄钓舟。
句
吴沆（宋代）

耳根静处水流村，眼界空时山在门。
开元九诗书卷
白居易（唐代）

红笺白纸两三束，半是君诗半是书。

经年不展缘身病，今日开看生蠹鱼。
将别湖居二首 其一
周紫芝（宋代）

昔年尝判武林丞，来伴西湖寺下僧。又作移家新活计，却携行脚旧枯藤。
送池州诸化士四首 其四
饶节（宋代）

如闻大匠构明堂，自有儿孙作栋梁。今日著衣持钵去，东风残雪野梅香。
和渊明韵赠耕道
郭印（宋代）

游从无俗调，我辈钟此情。
高谈傲羲黄，岂复念功名。
嗟哉夸夺子，役役劳其生。
得失动中怀，宠辱多自惊。
形化心亦尔，阖棺竟无成。
木兰花慢 为史总帅尊夫人之寿
王恽（元代）

霭长筵拜庆，似眉寿，几人同。更绿发垂肩，方瞳炯漆，五福尊崇。绿流大家仪＊，甚能移、子孝作臣忠。猎猎征东汉＊，堂堂南下殊功。一江春醉醒中。都卷入歌钟。看和气怡声，承颜起舞，袖锦翻红。云闲婺光分彩，尽萧然、林下谢家绿。笑拥满庭兰玉，年年乐事无穷。
送纶丞郡章贡
周必大（宋代）

鸡犬新丰识，江山清献游。
吾宁忘旧隐，汝且事贤侯。
剩酌廉泉水，徐题戏彩楼。
明年更强健，亦欲理方舟。
兵乱后自嬄杂诗 其三
吕本中（宋代）

胡骑猖狂甚，连年窥西京。贪饕期竭泽，剪戮遂盈城。

国论多遗策，人情罢请缨。有谁似南八，血指众心惊。
季弟黄岩任满大人挈家众先要作诗见示恭和元
孙应符（宋代）

心处中虚治五官，特来能应固非难。
移忠益本居家孝，阅暑知曾历岁寒。
父子赓歌真内乐，弟兄分职赖居安。
何妨菽水为欢养，会有时来韶赐餐。
强酒
白居易（唐代）

若不坐禅销妄想，即须行醉放狂歌。

不然秋月春风夜，争那闲思往事何。
乌什城远眺
晋昌（清代）

百战经营漫负隅，尉头几换古名区。泉开杨柳枝头水，城抱骊名颔下珠。

绝国牛羊今受敌，降王鸡犬昔全屠。叮咛旌节花开处，长使春辉入画图。
和姚令威春晚即事
许志仁（宋代）

卧看游丝媚远天，起寻幽径却茫然。
句成落絮飞花里，心在残霞夕照边。
无复双鱼传尺素，空余宝瑟思华年。
老来情味人应笑，白首伤春只醉眠。
题济胜七物·五酒榼
陈造（宋代）

相从有命每倾舒，不寄辕端即坐隅。
肯落苏家悭妇手，深藏云待不时须。
题望云思亲图
林环（明代）

凉飙拂林黄叶飞，愁心断绝江天涯。南音几度寄秋思，故国欲归仍未归。

朅来时陟北山屺，目断孤云几千里。音书久旷南飞鸿，乡心每逐东流水。

怀哉岁月成蹉跎，庭闱垂老白发多。宦程况复隔淮越，夕阳芳草情如何。

情如何，那堪论，丈夫为国须致身。君不见太行立马一回首，至今犹记河阳人。
题零陵石屏 其一
舒岳祥（宋代）

大山插洪澜，定是关仝笔。缣素不能永，壁石写雄逸。
九日登跨鹤台有怀 其二
韩淲（宋代）

西风吹我上危台，鹤驾仙人跨海来。虽少菊花犹破帽，既多枫海合倾罍。

玉溪净泻秋容淡，灵岫森罗夕照开。老去悲伤易如许，人心何苦自崔嵬。
冬初杂兴 其六
孙嵩（宋代）

秋晚种麰麦，覆块青茸茸。兹物乃畏湿，沟作棋道通。

江南地力瘠，百谷劳农工。粳稌蓄塍上，麰麦藏沟中。

从今防蹂啮，早晚观麦丛。须纵牛羊食，勿信东坡翁。

吾诗乃农谱，亦著江南风。
李中令挽词二首
宋祁（宋代）

赠窆充幽隧，鸣箫异素轮。
山丘华屋远，桃李故蹊春。
使幕被愁雾，谈犀委暗尘。
须知悟生灭，终得法为身。
自题常山冷驿图三首 其三
夏孙桐（清代）

悼亡诗料写荒寒，皋庑相依慰愿难。今夕孤镫风雪里，太行山色怕重看。
小诗戏无咎
邓忠臣（宋代）

文书盈几法筵埋，香火秋来愿稍乖。
得似鹿门携手去，定随绣佛镇长斋。
山东道中作
华蘅芳（清代）

我从江南来，遍地是青草。自从渡淮黄，平沙白浩浩。

天时异燠寒，风日顿酷燥。河干或通车，平地转积潦。

行来未十日，面目渐枯槁。纵无思乡心，未免亦懊恼。

仆夫言告我，明日进山道。闻言已色喜，蓐食复申祷。

车行虽甚劳，山色却颇好。坡坨屡登陟，林峦互回抱。

龟蒙与凫绎，所在不及考。儒生好附会，故纸屡探讨。

我才本空疏，未敢便倾倒。但见青螺峰，一一列瑶岛。

烟村数十家，处处植梨枣。山中洵可乐，反恐出山早。
西江
孔武仲（宋代）

滟滟西江水，朝朝伴我行。
云天初散豁，秋色正分明。
鱼逝应相得，鸥来故不惊。
烟波聊寄适，南北久忘情。
萧洒参军宇六首 其六
韦骧（宋代）

萧洒参军宇，幽轩占一隅。栟榈双翡翠，薜荔绿氍毹。

偃息三年计，炎歊六月无。跧藏晦疏拙，违俗任卢胡。
送祝参政之云南
陆粲（明代）

官高仍外省，地远更南荒。十月繁霜白，千山落叶黄。

虎应窥日没，鸟亦倦天长。夷落知迎候，单车见祝良。
施衢州除浙西提刑以诗寄饯三首
赵蕃（宋代）

六飞驻吴中，地实三辅比。
择守固甚艰，况于部刺史。
惟公治衢州，他郡盖无是。
岂惟教条清，坐见风俗美。
邦畿四方本，王化所自始。
俾公按连城，此责亦重矣。
绣衣非古官，汉乃有直指。
于今盗贼清，所系狱事尔。
谳议苟以平，遗公孙若子。
岐山南显道冷香亭
冯林翼（金朝）

溪桥小雪晴，水村霜月冷。暗香林薄间，得偶璀璨影。

殷勤南夫林，移植在人境。芝兰馥氤氲，珠壁照光炯。

小屋茅草盖，幻此萧洒景。看花爇松明，醒醉漱苔井。

文章聊嬉戏，辞气颇驰骋。州县不著脚，时人笑清鲠。

我官西州掾，簿领不知省。频遭官长骂，势屈石在顶。

门庭可张罗，陋巷车辙静。山歌听嘲哳，舞伎或瘤瘿。

引睡阅文史，朝日无从永。梦到五柳庄，身居六盘岭。

朅来南山下，旅思凄以耿。金罍照衰朽，玩味得俄顷。

傍人怪迂疏，佳处当自领。
送周韶落籍
龙靓（宋代）

桃花流水本无尘，一落人间几度春。解佩暂酬交甫意，濯缨还作武陵人。
送洛阳崔员外
周繇（唐代）

塞诏除嵩洛，观图见废兴。城迁周古鼎，地列汉诸陵。

日送归朝客，时招住岳僧。郡斋台阁满，公退即吟登。
柏台感兴 其一
陈维裕（清代）

晨坐柏台上，柏树阴且浓。群鸦方蔽集，晓日初曈曈。

风吹柏树枝，玉露滴台中。台下有芳葩，朝来不禁风。

一动尽披靡，况能保隆冬。于焉重有感，使我德愈充。

若无岁寒操，对此亦何容。
问龚深之疾往复 其一
彭汝砺（宋代）

未识先生病所因，调料想亦费精神。无人可问维摩疾，顾我徒知管仲贫。

未肯一经终皓首，不应千里漫思莼。藤床卧对炉烟细，想岸渊明漉酒巾。
又和
陈傅良（宋代）

沴气反为和气来，长沙千里一瑶台。
新炊顿顿匙抄玉，熟睡家家壁撼雷。
天直於人如合券，公应怜我欲停杯。
向来韩子夸精祷，云合衡山特易开。
筱云轩
傅于天（清代）

人言邺架染芸香，我到君家兴更长。不是野王经作室，何来典籍满山房。
偈颂七十二首
释祖钦（宋代）

电光莫追，石火犹迟。
构弗及处，心不可识，
智不可知。
送人之官
郑思肖（宋代）

烂醉拥貂裘，挥鞭跨紫骝。客途寒色重，边地月华愁。

旌旆开前道，江山指别州。相逢俄作别，沧海一虚舟。
献白尹（即乐天也）
许浑（唐代）

醉舞任生涯，褐宽乌帽斜。庾公先在郡，疏傅早还家。

林晚鸟争树，园春蜂护花。高吟应更逸，嵩洛旧烟霞。
泾州塞
张籍（唐代）

行到泾州塞，唯闻羌戍鼙。道边古双堠，犹记向安西。
题山石
陈知柔（宋代）

山花有空相，江月多清晖。
野意写不尽，微吟浩忘归。
浣溪沙 题王少梅得冯鱼山愤画斋题额
杨玉衔（清代）

冯唐未是老丹青。犹说云山画未成。戏将积愤榜斋名。

公子太未裘欲敝，骚人邓尉笛尤清。前贤手迹袭芳馨。
赋得边城角
白居易（唐代）

边角两三枝，霜天陇上儿。望乡相并立，向月一时吹。

战马头皆举，征人手尽垂。呜呜三奏罢，城上展旌旗。
即事
刘应时（宋代）

暖云芳草媚晴川，花正娇春柳欲眠。
老景侵寻生事拙，旧巢归燕自相怜。
南山寺二首 其一
孙觌（宋代）

千丈云根荫此邦，沈沈寒影卧秋江。潭空映日苍虬动，烟煖翘沙白鹭双。

梦觉滩声喧客枕，吟馀竹色满僧窗。诗成绝叫层楼上，听我洪钟万石撞。
种麦
陈耆卿（宋代）

新谷未升陈谷罄，宵人托麦以为命。
今年种麦如去年，去年满为今空田。
吁嗟皇天毋乃戾，去年浙右当死岁。
湘中死寇淮死兵，留得东州仅旒缀。
只今艰食遽如斯，岂是造化有乘除。
我无一语活四海，对之泣下徒沾裾。
催租官吏如束湿，里正打门急复急。
眼中安得豳风图，绘山麦田蓑与笠。
自题
白居易（唐代）

功名宿昔人多许，宠辱斯须自不知。一旦失恩先左降，

三年随例未量移。马头觅角生何日，石火敲光住几时。

前事是身俱若此，空门不去欲何之。
退居述怀寄北京韩侍中二首
欧阳修（宋代）

悠悠身世比浮云，白首归来颍水濆。
曾看元臣调鼎鼐，却寻田叟问耕耘。
一生勤苦书千卷，万事销磨酒百分。
放浪岂无力外士，尚思亲友念离群。
次韵九兄秋吟五首
苏泂（宋代）

江平无意作波澜，野旷山多入画栏。
一段秋吟到幽渺，回头三伏也风寒。
点绛唇（咏御射）
曹组（宋代）

秋劲风高，暗知斗力添弓面。靶分筠干。月到天心满。

白羽流星，飞上黄金碗。胡沙雁。云边惊散。压尽天山箭。
阆州东园十咏 其二 清风台
文同（宋代）

无时来见袭，有地更临高。坐客清谈起，纷纷落麈毛。
春郊
赵汝鐩（宋代）

数点绿杨风，春光是处同。
蜂喧搜蕊瘠，鸟闹聒山聋。
联句逢诗友，寻僧问牧童。
家家办农具，准拟试新工。
武彝曲
范承谟（清代）

吁嗟嘑！淮阴未遇兮漂母哀，螺山落魄兮武彝开。

漂母一饭兮情生俄顷，武彝三岁兮凝结成衃。自是有心知顺逆，非因濒死起寒灰。

三月十五鸡啼晨，辕门甲士往来频。气色非常人共骇，城头雷炮崩苍云。

苍云未散挝鼍鼓，天吴欲沸刑天舞。直凭谈笑折狂锋，刀戟如林何足睹。

刀比霜兮戟作林，两廊杀气遏飞禽。君恩臣节当今日，后土皇天鉴此心。

此心久许主人死，谁解全躯保妻子。可怜相向大中丞，俯首无言但尔尔。

一身九锁声郎当，鬼火空房淡日黄。百计劝餐罗粪土，踢翻几案蝶飞扬。

吁嗟嘑！我凛如霜兮人呼铁面，我衷如火兮人难自见。

世受国恩兮父子兄弟，敢忘报称兮骨劘血溅。既堕鬼隅兮言返吾真，咫尺首阳兮幸与为邻。

常山舌利兮鲸鲵胆碎，吐气如虹兮断齿截龈。左右难堪兮怒色加，环睛按剑语声哗。

十日肉枯神愈健，咆哮怒者亦兴嗟。武彝武彝古人风，慨吟包胥赋孤忠。

秦庭七日能完楚，君更余三将无同。君何不忍须臾死，未必天心遽如此。

怀光希烈真奇凶，终须斩馘献天子。君不见公孙杵臼告程婴，成事称难死事轻。

无论鸿毛与泰岱，汉节终归苏子卿。我闻此语转增苦，我何人斯比苏武。

暂吸滴水效吞毡，可能鍊石将天补。垢面蓬头欷复歔，满前异类总狂且。

生何为兮死有恨，朔望踉跄拜帝书。多君慷慨心如揭，吾亦披肝饮君血。

炎荒毒日渴喉焚，凉我燕山片片雪。冬月悲风透骨寒，殷殷雅意纩还热。

一曲长歌笔未终，啾啾四壁虫声咽。呜呼，谁为沈阳之裔兮，子暨诸孙。

睹此片纸只字兮，须知为死血将尽之流痕。当思何以处此兮，慰我生前未了之幽恨。

吁嗟嘑！满目冉冉兮，八千里外之游魂。若使悠悠复泛泛，辜负亲恩与国恩。
寄刘继先
元好问（金朝）

清霜茅屋耿无眠，坐忆分携一慨然。
楚客登临动归兴，谢公哀乐感中年。
凄凉古驿人烟外，迤逦荒山雪意边。
千树春风水杨柳，待君同系晋溪船。
赋得荷净纳凉时得凉字 其一
曹敬（清代）

何地幽清可纳凉，幽清无过绿荷塘。微风拂袖秋先到，更有熏人一味香。
咏史上·田横
陈普（宋代）

宗族几为孔子焚，为秦未几又为尘。
田横更欲横河岳，不把英雄让与人。
赠前蔚州崔使君
马戴（唐代）

战回脱剑绾铜鱼，塞雁迎风避隼旟。

欲识前时为郡政，校成上下考新书。
同子骏题和乐亭
司马光（宋代）

春禽弄晴朝，秋虫吟雨夕。风和振兰芳，露寒滋菊色。

万物苟得所，随时各有适。矧伊人最灵，胡为长戚戚。

圣人垂大训，灿烂著方册。至乐和无声，大礼简无迹。

心专守中庸，身不蹈邪僻。造次常在前，须臾不离侧。

穷通虽百变，何往不自得。兹亭聊寓名，和乐在胸臆。
山花子 初夏
唐世瀚（明代）

寂寂闲庭雨乍晴，绿阴如幄午风轻。几转柳塘迷断岸，野桥平。

满架蔷薇花欲谢，趁风燕子掠浮萍。慵卧小窗惊唤醒，被流莺。
春雨
陆游（宋代）

冬旱土不膏，爱此春夜雨。
四郊农事兴，老稚迭歌舞。
相呼长沮耕，分喜樊迟圃。
丰年已在目，亭障静桴鼓。
我归未有期，一官寄仓庾。
幸复宽简书，不敢恨羁旅。
和唐张谓韵二首 其一
陶元淳（清代）

道路非难作吏难，一洲鳌背立郊坛。人言琼管曾开府，我道囚山合挂冠。

万里亲知春梦断，一生事业暮潮寒。新恩已是投荒处，却望新恩福地看。
谒金门
孙云鹤（清代）

春欲尽。疏雨薄寒几阵。待得暖晴寒食近。落花风又紧。

阶下露浓苔润。炉内香销灰烬。半夜月高云有晕。踏青期未稳。
至尉氏
张说（唐代）

夕次阮公台，啸歌临爽垲。高名安足赖，故物今皆改。

吾兄昔兹邑，遗爱称贤宰。桑中雉未飞，屋上乌犹在。

途逢旧甿吏，城有同僚寀.望尘远见迎，拂馆来欣待。

慈惠留千室，友于存四海。始知鲁卫间，优劣相悬倍。
和陶尉喜雨呈张文伯
王之道（宋代）

贺客休辞酒盏深，使君心是老农心。
精诚心致当时雨，膏泽将为异岁霖。
得水槁苗俱竞秀，乘秋高鸟自能吟。
宣风宜有中和作，戛玉锵金播八音。
修身诀
吕岩（唐代）

人命急如线，上下来往速如箭。认得是元神，

子后午前须至炼。随意出，随意入，天地三才人得一。

既得一，勿遗失，失了永求无一物。堪叹荒郊冢墓中，

自古灭亡不知屈。
夜坐
陆游（宋代）

瘦骨倚蒲团，灯前影自看。
心清便独夜，酒尽怯新寒。
病虎减精采，饥鸿摧羽翰。
晚途堪笑闵，犹拟乞祠官。
朝中措
丘崈（宋代）

尊前宾主角多才。亦许我同来。诗思竞翻三峡，酒狂欲拗连台。

身闲有限，莫辞光景，刻烛相催。沙路即看联辔，上林趁赏流杯。
寄呈座主李左史三首
程公许（宋代）

九万云程不作遥，暂教六月息鹏游。
骚情吟彻湖天晓，义胆寒鹏石剑秋。
想见床头谈屑堕，时浇碗面乳花浮。
云山不隔师墙恋，凭仗缄书乞点头。
答林景清
杨玉香（明代）

销尽炉香独掩门，琵琶声断月黄昏。
愁心正恐花相笑，不敢花前拭泪痕。
有女
萨哈岱（清代）

东邻有女似花枝，十五盈盈学画眉。一朝嫁作贵人妇，未许寻画侧目窥。

西家女比花枝好，二十无媒成潦倒。时时对镜起长叹，只恐朱颜容易老。

吁嗟乎！春发桃枝秋桂枝，迟早由来各有时。
上西楼（一名相见欢）
陆游（宋代）

江头绿暗红稀。燕交飞。忽到当年行处、恨依依。

洒清泪。叹人事。与心违。满酌玉壶花露、送春归。
贺新郎·官职从他大
佚名（宋代）

官职从他大。官大时、烦恼偏多，不如到我。我有数间临水屋，随不田园些个。也薄有、新蔬时果。浊酒三杯棋一局，对花前、时抱添丁坐。间觅句，唱仍和。年年生日人争贺。谩相期、黄扉紫闼，玉堂青琐。一日平章风月事，奉保永无期祸。只如此、有何不可。阁箸相疑真可笑，政事堂、日里如何□。似恁地，待则麽。
富阳晓望
杨万里（宋代）

江氛海雾暗前村，四望秋空一白云。
忽有数峰云上出，好山何故摠无根。
秋晚杂兴
陆游（宋代）

置酒何由办咄嗟，清言深媿淡生涯。
聊将横浦红丝磑，自作蒙山紫笋茶。
赴钱塘吴江道中寄侍读王君贶侍郎
张方平（宋代）

画船浮震泽，烟水接秋空。一霎过云雨，满帆开岸风。

酒旗莲荡里，僧刹橘洲中。何似并州路，尘高马队雄。
辞众偈
释净昙（宋代）

这汉从来没缝罅，五十六年成话霸。
今朝死去见阎王，剑树刀山得人怕。
题王摩诘画明皇剑阁图
赵秉文（金朝）

剑阁森危隔锦官，云间栈路细盘盘。天回日驭长安远，雨滴铃声蜀道难。

当日六军同驻马，他时万里独回銮。伤心凝碧池头句，有底工夫作画看。
暖翠
安麐（唐代）

暖翠浮岚万壑春，桃花流水碧沄沄。
同亭祠下生青草，天柱峰头空白云。
雨后石林群鹭宿，月中山树两猿分。
几时结屋清溪上，鹤氅筇枝学隐君。
筼筜
文同（宋代）

我实仙陂百世孙，二年生长感君恩。近闻官满将归去，更望临时莫洗园。
秋斋杂赋五首 其三
杨基（明代）

叹息冯唐老，吁嗟李广贤。穷通元有命，生死讵非天。

鼓角西风里，江湖短发前。南飞有鸿雁，一字若为传。
垂虹亭观瀑次愔仲韵
陈曾寿（清代）

绝壁挂天琴，泠泠调奇变。天风海涛回，终古输一涧。

落帽石梁底，愧乏秋翮健。大珠小如雾，逼视甘唾面。

苕溪润百里，出谷几回旋。安能雪中来，瓢浥冰可咽。

白绕玉龙飞，争舞花万片。绝景非易攀，应让寒衲见。
从七佛寺上云栖山
吴琦（清代）

言寻七佛寺，晚向云中攀。秋雨飒然至，人行寒翠间。

疏钟来树杪，远火逗松关。直造莲池座，潮音彻万山。
池上雨过
宋庠（宋代）

萧萧残雨过横塘，翠幕生波入坐凉。
淡日映云微透脚，暖风翻叶更成光。
墙头早杏青丸小，水面新蒲绀尾长。
鱼鸟沈浮斋吏散，恍惊身世在濠梁。
唐乐府十首 其二 轮者讴
刘驾（唐代）

挽粟上高山，高山若平地。力尽心不怨，同我家私事。

去者不遑宁，归者唱歌行。相逢古城下，立语天未明。

一身远出塞，十口无税征。
礼部尚书洪公挽歌词
葛立方（宋代）

高材博识服簪绅，玉树瑶林绝点尘。
氏族源流推肉谱，春秋褒贬藉调人。
膝间韵磬传山水，枰上枯棋战楚秦。
妙处不传今已矣，遥瞻遗像泪沾巾。
长相思·去路遥
谭宣子（宋代）

去路遥。归路遥。灯月光中立小桥。魂萦紫玉箫。风萧萧。雨萧萧。此夜相思空寂寥。梅花落丽谯。
吴门初春
吴雯（清代）

闻道江干冰渐消，眼看芳草坐无聊。酒杯总使愁中得，春色终难客里销。

山鸟漫吟泥滑滑，吴娘偏唱雨潇潇。归时借问金陵路，桃叶新添几尺潮？
次韵伯尹见寄二首 其二
周紫芝（宋代）

从古何人解识真，夜光欲到了无因。只今怀璧还归赵，它日挥毫有过秦。

馀子不应沾厚禄，此郎宁合坐长贫。白衣苍狗俱成梦，富贵功名不在人。
安厚卿枢密母夫人挽词二首 其二
苏辙（宋代）

早岁参戎幕，开门对粉墙。初闻寡兄弟，共羡好姑章。

一别飞腾速，全归福禄长。遗芳在子舍，它日望岩廊。
舟中梦故友黄积水
陆卿（宋代）

念我浪游苦，分伊家食甘。才高雠忍杀，面冷子无男。
残冬展假病榻消寒聊当呻吟语无伦次录存十六章 其十四
查慎行（清代）

丛书三馆校仇忙，讶许间情付墨庄。樗本不材良匠弃，屠非绝墨善刀藏。

冬菹剩饱园官菜，岁赐删除博士羊。转益从前素餐愧，大疱珍膳日分尝。
简友人二首
陈傅良（宋代）

南去有五岭，北来有重湖。
水清石益奇，往往中州无。
在昔宦游者，越若韩张徒。
胡然自衡阳，只雁亦不徂。
初归咸宁宅坐北斋作二首
宋庠（宋代）

宴坐聊为适性场，遍开尘箧治缣缃。
偷闲须撰斋中录，道帙儒经各有房。
久雨
孔平仲（宋代）

一日三日雨，雨中有青天。未能舒叆叇，何苦弄潺湲。

卷海长风舒，倾河白日边。泥鸣万丸跃，瓦破百绳穿。

鸟雀深依舍，蛟龙痛着鞭。醉阴昏翠巘，走浊乱青川。

急洒随奔电，馀霏倚断烟。兴居愁湿热，行步阻流泉。

闵仆衣为障，看儿板作船。稍移茶近火，更使带添绵。

僻陋无人迹，幽閒足昼眠。梦回闻点滴，垂晚兴萧然。
和群贶幕秋四日登陆石寺阁泛洛舟·右泛舟
司马光（宋代）

叶下宫槐老，云飞洛浦秋。
复陪元礼棹，却望仲宣楼。
曲岸迷频转，遥山碎不流。
夷犹聊寓赏，浩荡得忘忧。
晨出露渐径，昏归月满舟。
星河散寥廓，珠贝映汀洲。
林馆回车入，壶觞秉烛游。
山公兴未尽，徒御且番休。
题广福院
许广渊（宋代）

溪光山色照天晴，开豁襟怀远眼明。每日风清生竹韵，有时雨过沸滩声。

夷犹水上渔舟逸，奋迅檐前燕翼轻。珍重老僧无个事，坐观群动竞经营。
病中诗十五首。罢灸
白居易（唐代）

病身佛说将何喻，变灭须臾岂不闻。

莫遣净名知我笑，休将火艾灸浮云。
自叹
虞俦（宋代）

明经青史不难收，怪底依然处士裘。
谁谓封侯安事笔，我闻定霸必焚舟。
骥腾夷路须联辔，鳌负三山好掷钩。
对策清时看第一，未应蕴藉愧裴休。
秋夜
唐鉴（清代）

槛外露华盈，垂帘气独清。虫声吟四壁，镫火近三更。

编简有余味，乡关无限情。纸窗留月色，老树一枝横。
秋兴
陆游（宋代）

足力蹒跚少迎客，目视昏短常废书。
赖是门前秋水长，沙鸥未遽与人疏。
满庭芳五首 其一
奕绘（清代）

春水如天，春山如笑，春烟低罨春城。三春好鸟，春树变春声。

有女怀春如醉，惊春梦、不断春情。春功起，春牛打碎，春令属春卿。

问春春不语，春来春往，多少春程。爱春帆细雨，春草青青。

难买春宵一刻，寻春去、春满春明。题春句，春花春月，春色太轻盈。
赠哈化成
彭乘（宋代）

不见陵阳喻化成，令人西望愈伤神。
近闻养素多栽药，耕破青山十里春。
峡路山行即事十首
袁说友（宋代）

千里山行一月程，攀层蹑级几宵征。
明朝猛入遂宁路，闻说夷途砥样平。
食莲子
杨万里（宋代）

蜂不禁人采蜜忙，荷花蕊里作蜂房。
不知玉蛹甜於蜜，又被诗人嚼作霜。
水调歌头·屯结海云阵
吴潜（宋代）

屯结海云阵，奋击藉雷公。忽然天宇轩豁，杲日正当空。照出榴花丹艳，映出栀花玉色，生意与人同。闭纵一翻手，造化不言功。想平畴，禾穟穟，黍芄芄。老农拍手相问，相劳笑声中。办取黄鸡白酒，演了山歌村舞，等得庆年丰。此际莼鲈客，倚楫待西风。
沙弥付衣
释大观（宋代）

鹫岭将何付饮光，十成绵密转乖长。
鄮峰恁么不恁么，尺线单比自短长。
颂古三十一首
释原妙（宋代）

一二三四五六圈，心肝粉碎髑髅穿。
若将方木投圆窍，丑姥争教得少年。
仲木至夜坐作二首
康海（明代）

我前抵华原，访子云槐舍。偶值何仲默，清谈忘晨夜。

冲怀世寡何，繁文俗方化。芳臭不同科，辩别每未暇。

群口虽见珍，私心窃常讶。庄生吾马云，其见岂欺诈。

后会王敬夫，飘然契兹话。乃钦吾侪真，益陋杞妻下。

浒西春酒熟，南山翠如射。明日会同君，细看盘谷画。
次风学士去年索诗未及致也客中寄之
全祖望（清代）

十年相逢一握手，芜城惜别援清琴。日饮醇酒谅无益，独抱遗经空有心。

应怜崛强还犹昔，不道沉吟直到今。闻说承明邀盻睐，匡时何以溉鱼鬵。
高冠独步
王镃（宋代）

栖桀栖埘岁月深，咿咿喔喔放豪音。
九苞彩色丹山凤，春暖还须报上林。
谢方德顺古风
刘子翚（宋代）

吾闻沧溟深，浸灌东南维。长风一荡潏，莽苍天为低。

中藏百怪珍，文彩光陆离。潜鲲尽鹏材，游鱼悉龙资。

罔象溯波浮，天吴跃空飞。蚌虽辱泥涂，犹能吐珠玑。

地灵物固然，在人必多奇。英英方家郎，秀发如琼枝。

装怀素王书，落笔幼妇词。我昔官壶山，邂逅初见之。

宾筵为劝驾，一武登云梯。鸿鶱九霄快，骥骋天路夷。

似闻东诸侯，辟书已交驰。惠然访吾庐，窈窕穷山溪。

夜灯一笑欢，愁抱忽若遗。语妙时脱尘，饮豪屡反卮。

领新意自失，佳处昔未窥。胡为遽改辕，归袂风披披。

上祈养德业，下祝慎鼎帏。敬言崇道公，久别良伫思。
春半久雨走笔五首
方回（元代）

早从师读易乾元，晚乃微探性命源。
道在一前包宇宙，心无二处契羲轩。
行将死矣依先冢，即合归欤理故园。
二十余年复韦布，人生焉用两朱轓。
以魏花两枝送梁才甫花不甚大作二诗解嘲 其一
王安中（宋代）

老去无心梦楚台，行云欲见仗谁媒。春风魏后尤骄蹇，只遣红巾稚女来。
与江梅景德夜归
韩维（宋代）

吾交陈与谢，屡结东城游。
春宵灯火繁，跃马此道周。
怀人邈可远，念岁忽以遒。
况自抱私感，归来清泪流。
点绛唇
廖行之（宋代）

玉树芝兰，冰清况有闺房秀。画堂如昼。相对倾醇酎。

合＿同牢，二姓欢佳耦。凭谁手。鬓丝同纽。共祝齐眉寿。
颂古四十五首
释慧远（宋代）

楚王城畔水东流，独脚山魈跃气球。
贪看六么花十八，不知船子下扬州。
赋得野竹上青霄拈三江韵
袁宏道（明代）

烟势分层岫，寒稍泻绿泷。鸾毸拔地洗，龙羽扑天降。

雨押钗头重，飙回个字双。随根来北舍，递影入西窗。

翳日巢幽鸟，敲风吠小庬。檐头悬渭水，屏里绘湘江。

曲路通斜阁，交枝覆断矼。微霜天女粉，幽语梵仙腔。

椽笛知遗族，渔竿识旧桩。染成云泛泛，匝以碧淙淙。

自起掺三弄，时来倒一缸。主人那得比，唯有鹿门庞。
乐府四首
吴龙翰（宋代）

瑟瑟凉风来，妾身似秋扇。
安得复炎热，相携不相厌。
鱼
欧阳修（宋代）

秋水澄清见发毛，锦鳞行处水纹摇。
岸边人影惊还去，时向绿荷深处跳。
哭宣城元征君
许棠（唐代）

高眠终不起，远趣固难知。琴剑今无主，园林旧许谁。

苔封僧坐石，苇涨鹤翘池。后代传青史，方钦道德垂。
寄淮安杜可久可平兄弟
龚诩（明代）

顾我容颜今老大，忆君兄弟更辛酸。别来十载又廿载，历尽千难与万难。

舟楫几遭风浪险，竹松多受雪霜寒。武陵桥上今宵月，千里相思不忍看。
季秋既望吾族子侄以老人会于我家名曰燕老集此意亦可尚醉后写其意
陈著（宋代）

飒飒西风来，吹不开眉端。团团空中月，照不见肺肝。

菊花仍旧香，过雁秋年年。我怀人得知，流光逝如川。

况此苟活身，包羞天地閒。不如先露晞，安用空流连。

儿辈何为者，芋栗菘藿盘。将以寿我酒，岁晚松在山。

我谓非我意，掉头三长叹。绕膝不肯离，且笑且进言。

陶潜杜少陵，逢时更多艰。何尝便忘躯，得酒即开颜。

父子恩爱重，一刻难轻拚。世路虽偪仄，天道又好还。

但是强健在，心事终已宽。是亦菽水具，非如五鼎难。

庶几诗礼风，聊以娱亲安。再拜固以请，愿领家庭欢。

勤勤苦费辞，细听理亦然。强饮竟成醉，援笔如狂颠。

梗概粗以见，不觉盈长笺。呼儿为我歌，勿与醒者传。
洞仙歌
陈嘉（清代）

钱江东去，荡一枝柔橹。大好溪山快重睹。算全家数口、同上租船，凝眺处，隔岸峰青无数。

桃源今尚在，黄发垂髫，不识人间战争苦。即此是仙乡，千百年来，看鸡犬、桑麻如故。

问何日、扁舟赋归欤，待扫尽欃枪、片帆重度。
步吴霜入琼时舟中有感
吴逊之（明代）

一帘怀思捲流霞，八句诗成在咄嗟。宋代风霜琼管渺，圣朝日咄戟枝斜。

后先节概高千古，生死忠贞属一家。史氏若终无直笔，丹心今古恨天涯。
水龙吟 代寿制师贾参政
翁溪园（宋代）

镇淮楼下旌旗，晶明辉映云山阁。宸旒倚重，折冲千里，无逾秋壑。

缓带轻裘，纶巾羽扇，从容筹略。使毡裘胆破，丁宁边吏，无生事，空沙漠。

二十四桥风月，称迷楼、卷尽帘箔。绂麟华旦，饱吟玉蕊，款簪金药。

驿骑朝驰，宝鞍赍赐，御筵宣押。更赐环促召，中书入令，作汾阳郭。
七夕歌
杜范（宋代）

象纬昭垂各度躔，牛女之说从何年。
博物有志张茂先，客槎亲见织与牵。
坐令千载羽缪传，遂将浊欲秽清玄。
诗史实录百世贤，亦以俚语形歌篇。
君不见昭阳夜静玉栏边，谁知渔阳万骑横戈鋋。
何如凤箫缥缈缑山巅，举手辞世乘云軿。
我欲浩歌痛饮秋风前，仰视星斗奕奕纷罗骈。
安得壮士横笛一声吹上彻九天。
村居四首 其四 冬景
陈士元（明代）

古木寒鸦山径，小桥流水人家。昨夜前村微雪，诗思欲问梅花。
燕
戴复古（宋代）

闻说乌衣国，低连海上树。
春来避霜雪，秋去长儿孙。
华屋语如诉，故巢多不存。
双飞恼幽独，红袖有啼痕。
句 其一
蔡肇（宋代）

愿同籍湜辈，终老韩公门。
赐蒙固岱平章海青
魏初（元代）

海东青鹘气凌空，锦臂绦笼下九重。春水才溶千顷绿，头鹅已落半天风。

须知神物不易得，自是圣皇酬有功。丞相黑头谁与比，此心正要答宸衷。
绿漪堂
文天祥（宋代）

义方堂上看，窗户翠玲珑。
砚里云坛月，席间淇水风。
清声随地到，直节与天通。
庭玉森如笋，干霄雨露功。
十一月初三日奉乘舆幸日本使馆 其一
郑孝胥（清代）

乘回风兮载云旗，纵横无人神鬼驰。手持帝子出虎穴，青史茫茫无此奇。
宜兴山房十首
李曾伯（宋代）

薄薄新寒透被轻，醒来窗隙弄微明。
山中不用梅花角，自有枝禽报五更。
雪中见枯树似梅二首 其一
李梦阳（明代）

忆在江南梅照眼，几年繁蕊失溪云。如何枯树寻常见，一雪垂花朵朵分。
屏居北郊自秋涉冬绝省人事触绪有感托之讽吟书云前一日缉成八章寓兴抒情非以言诗也 其二
程公许（宋代）

断梗得栖泊，高堂拥图书。中宵风露气，营我方寸躯。

静虑何易感，有衔莫能袪。今古一瞬息，智愚等丘墟。

战夺日相寻，死生互吞屠。念此耿无寐，推枕长嗟吁。

天理谅好还，人谋何可疏。
北高峰屡欲登而辍
方回（元代）

拟上高峰最上头，篮舆已赁又还休。
旧来诗眼如今别，添与江南一段愁。
秋景 天清木叶闻
刘辰翁（宋代）

天意清如水，何曾染世氛。秋风何处起，木叶朅来闻。

野有牛羊下，高无鸿雁群。凉惊枝上坠，声向静中分。

霜井婵娟泪，冰沟冥漠君。断肠题柿湿，一半是行云。
入道诗十九首
王庆升（宋代）

一贫彻骨且安贫，颜范虽贫姓字新。
任是富豪能敌国，不知身死属何人。
浮家
蔡幼学（宋代）

春风扫积素，春雨涨新彩。
再行适良愿，及此嘉致足。
溪桃绽腮红，溪柳起肤粟。
万物欣向荣，吾生亦从欲。
浮家信所之，欢意到僮仆。
行乐人有言，未省我心曲。
忆昔西湖春，安舆探芳谷。
彩舫漾晴漪，名园玩清缛。
星郎引群雏，戏舞衣裻裻。
归来夜未央，清话屡更烛。
只今天一涯，把酒远相属。
富贵竟何时，一官乃羁束。
法喜闻我言，低回若惊辱。
一笑强相酬，归装宜早促。
夏日同龙君超君善家伯修郊外小集
袁宏道（明代）

避却红尘子，晴郊共举杯。踏云穿宝阁，立马问金台。

古木无心长，杂花不定开。东南饶胜友，喜与二郎来。
名山纪游
昭吉（清代）

杖锡清凉道，五峰净如沐。飞翠入青霄，云霞起平陆。

地菜产灵岩，天花满空谷。伊彼长松子，纷纷落山曲。
雪夜二首
王镃（宋代）

落在空中似雨飞，成花因被紧风吹。
销金帐掩红娇处，暖护歌声醉不知。
酬隐者刘桃冈
汪元量（宋代）

食既弹长铗，囊悬少错刀。
功名须汝辈，诗酒且吾曹。
强项贫而乐，扬眉气自豪。
北来鱼字密，南去雁书高。
拟折渊明柳，重寻梦得桃。
明珠忽委赠，价重九方臯。
张释之谏文帝
陈长方（宋代）

乐极生悲倚瑟歌，一言悟主亦何多。
晏婴往日规齐景，廷尉风流更不磨。
登荆州城
潘希曾（明代）

城头突兀仲宣楼，城下长江日夜流。吴蜀东西如指掌，关河百夜此襟喉。

从来用武英雄地，不尽悲歌客子秋。独倚危栏还罢去，龙山风日晚悠悠。
上丞相寿
戴栩（宋代）

澶漫山东二百州，君恩如水向东流。
楼前立仗看宣赦，白璧黄金万户侯。
忆王孙
汪元量（宋代）

阵前金甲受降时。园客争偷御果枝。白发宫娃不解悲。理征衣。一片春帆带雨飞。
野僧
释文珦（宋代）

野僧尘虑尽，住在最深峰。
庭树巢孤鹤，崖湫宅老龙。
瀑绡悬百尺，云幌羃千重。
静里玄机发，登楼夜击钟。
游圆通寺
马仲珍（宋代）

十步九憩息，行行不计程。
径长人未尽，寺近地差地。
古井知潮候，重云隔磬声。
榴花半零落，碎糁石棋枰。
千秋岁 麦饭亭
贲黄理（清代）

水烟萦绕。已到滹沱了。山影乱，星光小。风生花自落，鸟语天将星。

荒碣畔，遥看麦饭亭攲倒。

大叔将军杳。满地王孙草。空叹息，徒凭吊。昔时人已殁。

此日春尤老。追往事，都如梦里邯郸道。
次景文听松风韵
徐瑞（宋代）

万壑苍烟深闭阁，此客入山童放鹤。天球琬琰一代珍，合止笙镛九成乐。

胸怀正自小沧溟，风骨端宜寘岩壑。三年乌帽垫京尘，至今梦里喧车铎。

渴来醉卧白云根，饱听松风中夜作。空中起用一何奇，声外生闻本无著。

閒情空自贞白痴，雅罚何妨半山谑。知君此兴复不浅，安得松间相倚薄。

君山吟啸早归来，蛟鳄纵横风水恶。
次韵斯远并柬成季 其一
韩淲（宋代）

茫茫大块中，返照孰真实。闲乘此老身，到处辄止息。

馀凉披拂间，露重叶已赤。人其谓我何，嗜彼烟火食。

蓬莱几清浅，底用弱水力。排云斥刚风，尘世便可出。
秋宫词
林世璧（明代）

碧天凉月湛悠悠，独上高楼望女牛。
昨夜西风何处起，宫中无树不知秋。
证通身一具金锁骨偈
释宗杲（宋代）

通身一具金锁骨，堪与人天为规则。
要识临济小斯儿，便是当年白拈贼。
春怀
袁机（清代）

二月清明柳最娇，春痕红到海棠梢。寄声梁上双飞燕，好啄香泥补旧巢。
中秋袁藏用馈鱼写怀兼寄
林光（明代）

白帝吝商飙，烦暑仍靡靡。昨日山中归，倒卧西窗里。

开窗荫疏竹，炉烟灭复起。宁知井屋下，索寞亦闲只。

提鲜来君池，白鲢兼赤鲤。顷适尝新酿，浓香压酒子。

念兹赤壁携，浩然良有以。今夕复何夕，中秋散霾滓。

开襟南川流，皓月照寒水。吾欲泛扁舟，中流玩清泚。

思君君不来，弄丸空隐几。